CELEX: 32014D0531
Language: sk
Date: 2014-08-14 00:00:00
Title: 2014/531/EÚ: Vykonávacie rozhodnutie Komisie zo 14. augusta 2014 o súlade európskych noriem EN 16433:2014 a EN 16434:2014 a určitých ustanovení európskej normy EN 13120:2009+A1:2014 pre vnútorné clony s požiadavkou všeobecnej bezpečnosti podľa smernice Európskeho parlamentu a Rady 2001/95/ES a o uverejnení odkazov na tieto normy v  Úradnom vestníku Európskej únie  Text s významom pre EHP

15.8.2014   
            
            
               SK
            
            
               Úradný vestník Európskej únie
            
            
               L 243/54
            
         VYKONÁVACIE ROZHODNUTIE KOMISIE
   zo 14. augusta 2014
   o súlade európskych noriem EN 16433:2014 a EN 16434:2014 a určitých ustanovení európskej normy EN 13120:2009+A1:2014 pre vnútorné clony s požiadavkou všeobecnej bezpečnosti podľa smernice Európskeho parlamentu a Rady 2001/95/ES a o uverejnení odkazov na tieto normy v Úradnom vestníku Európskej únie
   
   (Text s významom pre EHP)
   
      (2014/531/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 2 prvý pododsek,
   keďže:
   
               (1)
            
            
               V článku 3 ods. 1 smernice 2001/95/ES sa od výrobcov požaduje uvádzať na trh len bezpečné výrobky.
            
         
               (2)
            
            
               Podľa článku 3 ods. 2 druhého pododseku smernice 2001/95/ES sa výrobok považuje za bezpečný, pokiaľ ide o riziká a kategórie rizík, na ktoré sa vzťahujú príslušné vnútroštátne normy, ak je v súlade s nezáväznými vnútroštátnymi normami transponujúcimi európske normy, na ktoré Komisia v súlade s článkom 4 ods. 2 uvedenej smernice uverejnila odkazy v Úradnom vestníku Európskej únie.
            
         
               (3)
            
            
               Podľa článku 4 ods. 1 smernice 2001/95/ES európske normalizačné orgány stanovujú európske normy na základe mandátov udelených Komisiou.
            
         
               (4)
            
            
               Podľa článku 4 ods. 2 smernice 2001/95/ES Komisia uverejňuje odkazy na takéto normy.
            
         
               (5)
            
            
               Komisia 27. júla 2011 prijala rozhodnutie 2011/477/EÚ (2). Toto rozhodnutie stanovuje, že s cieľom znížiť riziko uškrtenia a vnútorného udusenia musia mať vnútorné clony (a okenné zábrany svetla so šnúrami) bezpečný dizajn a v prípade, ak obsahujú voľne prístupnú(-é) šnúru(-y), reťaz(-e), guľôčkovú(-é) reťaz(-e), tieto nesmú vytvárať nebezpečnú slučku. Okrem toho, ak dizajn výrobku nevylučuje riziko vytvorenia nebezpečnej slučky, k výrobku sa musia poskytnúť primerané bezpečnostné zariadenia, aby sa riziko uškrtenia znížilo na minimum. Ak výrobok obsahuje bezpečnostné zariadenie(-a), toto (tieto) bezpečnostné zariadenie(-a) musí(-a) byť zabezpečené proti použitiu malými deťmi. Okrem toho nesmú uvoľňovať malé časti, ktoré by mohli spôsobiť vnútorné udusenie dieťaťa, nesmú pre deti predstavovať riziká telesného zranenia, napríklad v dôsledku ostrých hrán, zaseknutia prstov alebo vyčnievajúcich častí, musia takisto prejsť skúškami trvanlivosti a únavy (opotrebovania) a musia byť odolné voči starnutiu v dôsledku poveternostných podmienok.
            
         
               (6)
            
            
               Komisia 4. septembra 2012 udelila mandát M/505 európskym orgánom pre normalizáciu na vypracovanie európskych noriem na riešenie určitých rizík, ktoré pre deti predstavujú vnútorné clony, okenné zábrany svetla so šnúrami a bezpečnostné zariadenia.
            
         
               (7)
            
            
               Dňa 19. februára 2014 Európsky výbor pre normalizáciu v reakcii na mandát Komisie po prvý raz uverejnil európske normy EN 16433:2014 a EN 16434:2014 a revidovanú európsku normu EN 13120:2009+A1:2014 pre vnútorné clony.
            
         
               (8)
            
            
               Európske normy EN 16433 a EN 16434 a určité ustanovenia európskej normy EN 13120+A1 spĺňajú mandát M/505 a sú v súlade s požiadavkou všeobecnej bezpečnosti podľa smernice 2001/95/ES. Odkazy na ne by sa preto mali uverejniť v Úradnom vestníku Európskej únie.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa smernice 2001/95/ES,
            
         PRIJALA TOTO ROZHODNUTIE:
   Článok 1
   Tieto európske normy spĺňajú požiadavku všeobecnej bezpečnosti podľa smernice 2001/95/ES, pokiaľ ide o riziká, na ktoré sa vzťahujú:
   
               a)
            
            
               EN 16433:2014 „Vnútorné clony – Ochrana pred rizikom uškrtenia – Skúšobné metódy“;
            
         
               b)
            
            
               EN 16434:2014 „Vnútorné clony – Ochrana pred rizikom uškrtenia – Požiadavky a metódy testovania pre bezpečnostné zariadenia“ a
            
         
               c)
            
            
               ustanovenia 8.2 a 15 európskej normy EN 13120:2009+A1:2014 „Vnútorné clony – Výkonnostné požiadavky vrátane bezpečnosti“.
            
         Článok 2
   Odkazy na normy EN 16433:2014 a EN 16434:2014 a ustanovenia 8.2 a 15 európskej normy EN 13120:2009+A1:2014 sa uverejnia v sérii C Úradného vestníka Európskej únie.
   Článok 3
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 14. augusta 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 11, 15.1.2002, s. 4.
   
      (2)  Rozhodnutie Komisie 2011/477/EÚ z 27. júla 2011 o požiadavkách na bezpečnosť, ktoré majú spĺňať európske normy, pokiaľ ide o riešenie určitých rizík, ktoré pre deti predstavujú vnútorné clony, okenné zábrany svetla so šnúrami a bezpečnostné zariadenia podľa smernice Európskeho parlamentu a Rady 2001/95/ES (Ú. v. EÚ L 196, 28.7.2011, s. 21).